Návrh rozhodnutie Rady, ktorým sa ustanovuje pozícia, ktorá sa má prijať v mene Európskeho spoločenstva v súvislosti s navrhovanou zmenou a doplnením prílohy III k Rotterdamskému dohovoru /* KOM/2008/0176 v konečnom znení - 0075 /0000 */





[pic] | KOMISIA EURÓPSKYCH SPOLOČENSTIEV | Brusel, 10.4.2008 KOM(2008) 176 v konečnom znení 2008/0075 (ACC) Návrh ROZHODNUTIE RADY, ktorým sa ustanovuje pozícia, ktorá sa má prijať v mene Európskeho spoločenstva v súvislosti s navrhovanou zmenou a doplnením prílohy III k Rotterdamskému dohovoru (predložený Komisiou) DÔVODOVÁ SPRÁVA 1. V marci 1998 boli pod záštitou Organizácie pre výživu a poľnohospodárstvo (FAO) a Programu OSN pre životné prostredie (UNEP) uzavreté rokovania o Dohovore o udeľovaní predbežného súhlasu po predchádzajúcom schválení (PIC) pre niektoré nebezpečné chemické látky a pesticídy v medzinárodnom obchode. 2. Dohovor bol postúpený na podpis v rámci ministerskej diplomatickej konferencie, ktorá sa konala v septembri 1998 v Rotterdame. Spoločenstvo ho podpísalo 11. septembra 1998. 3. Rotterdamský dohovor predstavuje významný pokrok v medzinárodnej regulácii určitých nebezpečných chemických látok vrátane pesticídov. Jeho cieľom je podporovať spoločnú zodpovednosť a vzájomné úsilie zmluvných strán v medzinárodnom obchode s takýmito chemickými látkami s cieľom chrániť zdravie ľudí a životné prostredie pred potenciálnymi škodlivými vplyvmi a prispieť k ich používaniu, ktoré nepoškodzuje životné prostredie. 4. Spoločenstvo vykonalo dohovor nariadením Európskeho parlamentu a Rady (ES) č. 304/2003 z 28. januára 2003 o vývoze a dovoze nebezpečných chemikálií[1]. Svojím rozhodnutím 2006/730/ES z 25. septembra 2006[2] schválila Rada dohovor v mene Európskeho spoločenstva. 5. Dohovor nadobudol platnosť 24. februára 2004. Štvrté zasadnutie Konferencie zmluvných strán (COP4) sa bude konať od 27. do 31. októbra 2008 v Ríme. Zmluvnými stranami dohovoru sú Spoločenstvo a 26 členských štátov. 6. Na základe odporúčaní Revízneho výboru pre chemikálie (CRC), pomocného orgánu pod dohľadom COP, sa očakáva, že na konferencii zmluvných strán sa rozhodne o zaradení ďalších chemických látok do postupu PIC (postup po predchádzajúcom schválení) ich doplnením do prílohy III k dohovoru. 7. Tri chemické látky, ktoré výbor CRC odporučil zaradiť do prílohy III k Rotterdamskému dohovoru, menovite zlúčeniny chryzotilového azbestu, endosulfánu a tributylcínu, už sú podľa práva Spoločenstva predmetom podobných obmedzení. Komisia preto navrhuje Rade, aby na zasadaní COP4 rozhodla v mene Spoločenstva podporiť zmenu a doplnenie prílohy III k dohovoru. Toto navrhované rozhodnutie nebude mať žiadny vplyv na rozpočet Spoločenstva. 2008/0075 (ACC) Návrh ROZHODNUTIE RADY, ktorým sa ustanovuje pozícia, ktorá sa má prijať v mene Európskeho spoločenstva v súvislosti s navrhovanou zmenou a doplnením prílohy III k Rotterdamskému dohovoru RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na články 133 a 175 ods. 1 v spojení s článkom 300 ods. 2 druhým pododsekom, so zreteľom na návrh Komisie[3], keďže: (1) Európske spoločenstvo ratifikovalo Rotterdamský dohovor o udeľovaní predbežného súhlasu po predchádzajúcom schválení na niektoré nebezpečné chemické látky a pesticídy v medzinárodnom obchode („Rotterdamský dohovor“)[4]. (2) Nariadením Európskeho parlamentu a Rady (ES) č. 304/2003 z 28. januára 2003 o vývoze a dovoze nebezpečných chemikálií[5] bol vykonaný Rotterdamský dohovor v Spoločenstve. (3) Je nevyhnutné a vhodné podporiť odporúčanie Revízneho výboru pre chemikálie, pokiaľ ide o zaradenie zlúčenín chryzotilového azbestu, endosulfánu a tributylcínu do prílohy III k Rotterdamskému dohovoru, aby sa pre dovážajúce krajiny zabezpečila ochrana poskytovaná Rotterdamským dohovorom. Tieto tri látky sú v Spoločenstve už zakázané alebo prísne obmedzené a sú preto predmetom vývozných požiadaviek, ktoré presahujú rámec toho, čo sa požaduje v Rotterdamskom dohovore. (4) Očakáva sa, že sa na štvrtom zasadaní konferencie zmluvných strán (COP4) Rotterdamského dohovoru rozhodne o navrhovanej zmene a doplnení prílohy III. Spoločenstvo by malo túto zmenu a doplnenie podporiť. (5) Na zasadaní COP4 by Spoločenstvo malo v úzkej spolupráci s členskými štátmi zabezpečiť, aby akákoľvek zmena a doplnenie prílohy III boli zlučiteľné s právom Spoločenstva, ROZHODLA TAKTO: Jediný článok Na štvrtom zasadaní konferencie zmluvných strán Rotterdamského dohovoru Komisia v mene Spoločenstva podporí prijatie navrhovanej zmeny a doplnenia prílohy III s cieľom doplniť do nej zlúčeniny chryzotilového azbestu, endosulfánu a tributylcínu. V Bruseli [...] Za Radu predseda [1] Ú. v. EÚ L 63, 6.3.2003, s. 1. [2] Ú. v. EÚ L 299, 28.10.2006, s. 23. [3] Ú. v. EÚ L [...], [...], s. [...]. [4] Ú. v. EÚ L 299, 28.10.2006, s. 23. [5] Ú. v. EÚ L 63, 6.3.2003, s. 1. Nariadenie naposledy zmenené a doplnené nariadením Komisie (ES) č. 1376/2007 (Ú. v. EÚ L 307, 24.11.2007, s. 14).